**Annex 9. Tuttunik umimmannillu kisitsisarnermut periuseq**

(Uannga tigusaq: C. Cuyler, 2015)

Periutsimi matumani umimmannik tuttunillu ikinnerpaatsigut kisitsisarneq pineqarpoq. "Ikinnerpaatsigut kitsisarneq"-mi pineqarpoq uumasut sumiiffimmi takuneqarsinnaasut tamakkerlugit kisinneqartarnerat. Sumiiffimmi uumasut takuneqarsinnaaneq ajormata, sumiiffillu tamakkerlugu kisitsiffigineqarsinnaanngisaannarmat kisinneqartut saniasigut uumasut amerlanerujuaannartussaapput.

**MALUGEQQUSAQ:** Kisitseriaaseq aatsaat iluatsissinnaavoq uumasoq ataaseq marloriarlugu kisitsinermut ilanngunneqannginnissaa qulakkeerneqarsinnaappat. Assersuutigalugu uumasut angalaarfiisa/nuunnerisa nalaanni kisitsisoqassanngilaq. Qoorortat naqqisa affaannaanni aamma kisitsisoqassanngilaq, aqaguanilu qoorortap naqqata affaa kisitsiffigalugu. Qoorortap naqqa imaluunniit sumiiffiit killeqartinneqartut ullup ataatsip ingerlanerani kisitsiffigineqassapput .

Periuseq taanna atorlugu sumiiffimmi umimmaat / tuttut qanoq amerlatigineri missiliorneqarsinnaapput. Ukiut arlallit atorlugit piffissami tassani, aqqummilu tassani kisitsisoqartarsimappat uumasut qanoq amerliartortiginerinut maluginnittoqarsinnaavoq.

Umimmannik tuttunillu kisitsinerit assersuutigalugu Nunaqarfimmi Aqutsisunit imaluunniit Kommunimit akilerneqarsinnaapput.

**ATORTUT.** Qinngutit (ajornanngippat 10 x-imik allisitsisartoq), umimmannut/tuttunut immersuisarfik, sumiiffimmut kisitsiffiusumut Gridimi nunap assinga aqerluusallu arlallit.

Ukiut suiaassutsillu paasisaqarfiginiarneqarpata teleskop (32 x - 60 x-imik allisitsisartoq) pisariaqarpoq.

GPS atorlugu ullormut pisuffigisaq digitalimik immiunneqassaaq, soorlu pisuffigisaq, km.-erit angalaffigisat, sukkassuseq piffissarlu atorneqartoq. Taamaaliorluni angalaffigineqartut pillugit paasissutissanik pissarsisoqassaaq, tamakkulu qarasaasiamut toqqorneqassapput ukiup tulliani angalaffigisat malissinnaajumallugit.

**AKULIKISSUSEQ** Umimmannik / tuttunik ukiut tamaasa kisitsisoqartarnissaa inassutigineqarpoq, pisariaqarpallu ukioq allortarlugu.

**ANGALAFFIIT KISITSIVIUSUT.** Umimmannik tuttunillu kisitsisarnerit ajornanngippat ukiup taamaalinerani tamatigut ingerlattariaqarput (soorlu marsimi uumasut ingerlaarpallaannginneranni imaluunniit juunimi aamma ingerlaarpallaannginneranni), ajornanngippallu ukioq allortarlugu). Kisitsilluni angalaarnerni angalaarfik tamatigut nalunaarsorneqassaaq, taamaaliornikkut angalaarnermi sumiiffiit aalajangersimasut, nunamilu erseqqissumik killilerneqarsimasut nalunaarsorsinnaaqqullugit. Tamatumani tassaasinnaapput qoorortaq tamarmiusoq, qoorortallu sanianiittut tamakkerlugit. Taamaaliornikkut uumasut taakku marloriarlugit kisinnissaat pinngitsoorneqarsinnaavoq (immikkoortoq qulaanniittoq takuuk).

**UMIMMANNIK TUTTUNILLU KISITSINERMUT NAJOQQUTASSAT.**

1. Umimmannik tuttunillu kisitsisoqarnerani piniarneq aallaaniarnerlu ataatsikkoortinneqarsinnaanngillat. Uumasummi ajoqusersorneqannginnissaat kisitsinermi assut pingaaruteqarpoq. Uumasut nikissagaluarpata (piniarneq pissutaalluni) uumasut marloriarluni kisinneqartoorsinnaapput (immikkoortoq qulaaniittoq takuuk).

2. Uumasut najugaat ullut arlalialunnguit ingerlaneranni kisitsiffigisariaqarpoq, taamaaliornikkut uumasut taakkorpiaat marloriarluni kisinnissaat pinngitsoortinneqassammat (immikkoortoq qulaaniittoq takuuk). Ullut suugaluartut silagiffiusut atorluarneqassapput, aamma sapaatit ullui.

3. Umimmaat tuttulluunniit eqimattakkaat tamatigut takuneqartillugit, aamma uumasut ataasiakkaat - sumiiffik Gridimi nunap assinganut nalunaarsorneqartassaaq, nalunaarsuinermilu sumiiffiup takunniffiusup normua allanneqassaaq. Taamaaliornikkut uumasut takuneqartut ukiumi pineqartumi sumiiffii takuneqarsinnaalissapput, tassuunalu uumasoqatigiit sumiinneri takuneqarsinnaassallutik.

4. **UMIMMAAT**: UMIMMAAT uumasoqatigiit/eqimattakkaat takuneqaraangata umimmannut immersuiffissami makku allanneqartassapput:

- Ulloq.

- GRID-imi sumiiffik naqinnermik normumilluunniit allassavat (Fig. A) **AAMMA** sumiinnerit nunap assinganut allassavat takunniffiup normua ilanngullugu.

- Uumasoqatigiit tamarmik / eqimattakkaat tamarmiusut (tassa katillugit - norraat, piaqqat kiisalu uumasut inerinnikut tamarmik).

- Norraat ukioqalinngitsut amerlassusaat

- Piaqqat ataatsip marlullu akornanni ukiullit amerlassusaat.

- Uumasut tammajuitsussat tallimat sinnerlugit ukiullit amerlassusaat.

- Sumiiffimmi uumasunik allanik takunnittoqarsimappat ilanngullugit.

5. **TUTTUT**: TUTTUT uumasoqatigiit/eqimattakkaat takuneqaraangata tuttunut immersuiffissami makku allanneqartassapput::

- Ulloq.

- GRID-imi sumiiffik naqinnermik normumilluunniit allassavat (Fig. A) **AAMMA** sumiinnerit nunap assinganut allassavat takunniffiup normua ilanngullugu.

- Uumasoqatigiit tamarmik / eqimattakkaat tamarmiusut (tassa katillugit - norraat, piaqqat kiisalu uumasut inerinnikut tamarmik).

- Norraat ukioqalinngitsut amerlassusaat

- Sumiiffimmi uumasunik allanik takunnittoqarsimappat ilanngullugit.



**Takussutissiaq A:** Uumasunik eqimattakkaanik takunnittoqarnerani GRID-imi nunap assinganut sumiiffissiuinermut assersuut. Ivittuut pillugu nunap assinga taannaa GRID-imi immikkoortortaqarpoq 3 km.-erinik isorartussusilimmik.

6. Norraat piaqqallu ukiui qanoq aalajangerneqartarpat?

- Norraat tuttuneersut umimmanneersullu mikissutsimikkut aalajangerneqartarput.

- Umimmaat ukiut marluk ataallugu ukiullit uumasunut inerinnikunut sanilliullugit nassuaraasigut ilisarineqarsinnaapput.

7. Uumasut ataatsimoortut iluamik kisitsiffigineqarniarpata uumasut suiaassusiisa ukiuisalu qanoq isillugit immikkoortissinnaaneri iluamik ilisimasaqarfiginissaat pisariaqarpoq. Umimmannut tunngatillugu ilaatigut nassuisa ilusaannut, silissusaannut sumullu samminerinut ilisimasaqarluarnissaq piariaqarpoq. Tuttunut tunngatillugu ilisimasariaqarpoq ukiut qanoq ilinerani qanoq allanngortoqartarnera ilisimasaqarfigissallugu. Tuttut umimmaallu ukiuinut suiaassusiinullu aalajangiiniarnernut Pinngortitaleriffik paasissutissanik ilitsersuutinillu peqarpoq.

**SIUNNERSUUTIT**

1. Umimmannik tuttunilluunniit siumuisoqarsimappat 1-2 km.-inik ungasitsigisumiit kisikkaanni angusaqarluarnarnerussaaq, taamaaliornikkummi uumasut qimaatinneqassanngimmata imaluunniit paatsiveerunnarsillutik ataatsimuulissanngimmata. Teleskop (32x-eriaammik allisitsisartoq) tamatumunnga iluaqutaasorujussuuvoq.

2. Norraat (umimmannut tunngatillugu) piaqqallu ukiut inorlugit ukiullit allattornissaat eqqaamagaanni siunissami uumasut qanoq amerlatsikkiartussanersut paasineqapajaarsinnaavoq.

3. Ukiuunerani kisitsisoqarsimappat GRP-ip batteriia issimik orsuerutiaartussaavoq. GPS snescooterip batteriianut ikkunneqarsinnaavoq, taamaalillunimi ulloq naallugu atorsinnaassaaq, angalaarnerlu tamakkerlugu orsersorneqartassalluni.

|  |  |  |  |  |  |
| --- | --- | --- | --- | --- | --- |
| Ulloq | Sumiiffik | Amerlassutsit # | **Amerlassuiat** | **Piaqqat/Norraq** inunngorpoq **2015** | **Allat** |
| **Ulloq** | Kort Nr. | **Takunniffik****#** | **Eqimattani amerlassusaat tamarmiusut** **i gruppen** | Inuusoq**: 2015****NORRAAT** | **Allat** |
|  |  | 1 |  |  |  |
|  |  | 2 |  |  |  |
|  |  | 3 |  |  |  |
|  |  | 4 |  |  |  |
|  |  | 5 |  |  |  |
|  |  | 6 |  |  |  |
|  |  | 7 |  |  |  |
|  |  | 8 |  |  |  |
|  |  | 9 |  |  |  |
|  |  | 10 |  |  |  |

**Takussutissiaq B:** Tuttunik kisitsisoqartillugu ikinnerpaaffiusunik kisitsinermut immersuiffissamut pisariitsumut assersuut.